**Χ. Αθανασιαδησ - Π. Βογλησ**

**[Εθνικές επέτειοι]**

[…]

Σημαντικό ρόλο στη διαδικασία κατασκευής της εθνικής μνήμης και της εθνικής ταυτότητας έπαιξαν και οι τελετές. Εάν τα μνημεία στέκουν ακίνητα στον χώρο και αμετάβλητα στον χρόνο για να μας θυμίζουν τους επιφανείς ή μη νεκρούς, οι τελετές αντίθετα χαρακτηρίζονται από τη συμμετοχή των ζω­ντανών που αναλαμβάνουν να τιμήσουν τους νεκρούς. Παρελάσεις, πομπές, λιτανείες, εορτασμοί, δρώμενα αποτελούν διαφορετικές τελετουργίες της μνήμης μέσα από τις οποίες το ηρωικό παρελθόν μεταφέρεται στο παρόν. Με διαφορετικούς τρόπους ανά εποχή, το παρελθόν οπτικοποιείται και αναβιώνει, η συμμετοχή στις τελετές εμπεδώνει την αίσθηση της κοινότητας και της ταυτότητας, ενώ παράλληλα η τελετουργική χρήση του παρελθόντος αποτελεί πηγή νομιμοποίησης της κυρίαρχης εξουσίας.

 Κεντρική θέση στο φάσμα των τελετών που συνέχουν το παρόν με το παρελθόν κατέχουν αδιαμφισβήτητα οι εθνικές επέτειοι. Οι εθνικές επέτειοι και οι τελετές που τις συνοδεύουν αποτελούν πράγματι παραδειγματικές πε­ριπτώσεις για τη μετουσίωση του παρελθόντος σε εθνικό αφήγημα και για τη διαμόρφωση και ενστάλαξη της κοινής εθνικής ταυτότητας. Αναφορικά με τις εθνικές επετείους ανακύπτουν μια σειρά από ερωτήματα.

 Το πρώτο ερώτημα είναι ποια από τα επεισόδια του παρελθόντος μνημονεύονται προνομιακά αναγόμενα σε εθνικές εορτές. Εύκολα θα συμφωνήσουμε πως τα γεγονότα αυτά αντλούνται από τη νεότερη ιστορία των εθνών και συνδέονται με θεμε­λιώδεις στιγμές των νεωτερικών κρατών: με την κήρυξη της ανεξαρτησίας ή της επανάστασης που οδήγησε σε αυτή, με την απελευθέρωση από την ξένη κατάκτηση, την έναρξη ή τη λήξη ενός νικηφόρου πολέμου και, σπανιότερα, με κάποια σπουδαία πολιτειακή αλλαγή ή με το κρίσιμο γεγονός που οδήγησε σε αυτήν. Είναι επίσης προφανές πως η ιστορία του έθνους συνυφαίνεται με την ιστορία του νεωτερικού κράτους και για τον λόγο αυτό απουσιάζουν από το εθνικό εορτολόγιο γεγονότα που συνέβησαν σε παλαιότερες εποχές, όσο ένδοξα και εάν ήταν αυτά - κανείς δεν διανοήθηκε να προτείνει ως εθνική επέτειο τη νίκη των Ελλήνων κατά των Περσών στη μάχη του Μαραθώνα. Τέλος, οι εθνικές εορτές μνημονεύουν γεγονότα τα οποία εμφυσούν την εθνι­κή υπερηφάνεια και ενισχύουν την εθνική ταυτότητα μέσα από την ανάδειξη ενός κοινού, ηρωικού παρελθόντος. […]

 Το δεύτερο ερώτημα είναι γιατί πρέπει να υπάρχουν επέτειοι, ποιον σκοπό εξυπηρετούν; Πρωτίστως, οι τελετουργίες των επετείων διατρανώνουν την πί­στη του πλήθους στο έθνος - ο βασικός σκοπός τους είναι η χαλύβδωση της εθνικής ενότητας, αυτός είναι ο κεντρικός τους στόχος. Ακριβώς για τον λόγο αυτό τα τραυματικά και τα διαιρετικά επει­σόδια της εθνικής βιογραφίας (οι στρατιωτικές ήττες, οι εμφύλιοι πόλεμοι) δεν έχουν καμιά ελπίδα να αναχθούν σε εθνικές εορτές.[…]. Γι αυτό και οι κατά καιρούς τελετές μνήμης από επιμέρους πολι­τικές παρατάξεις στιγματίζονται ως «γιορτές μίσους» και απαξιώνονται στις συνειδήσεις των πολλών. Επιπλέον, όπως προαναφέρθηκε, τις τελευταίες τρεις δεκαετίες, ορισμένα τραυματικά επεισόδια, εκείνα κυρίως που αναδεικνύουν το οικείο έθνος ως θύμα βάρβαρων αλλοεθνών, βρίσκουν μια θέση στο εθνικό εορτολόγιο, όχι όμως ως εθνικές επέτειοι αλλά ως ημέρες μνήμης. Χαρακτηρι­στική τέτοια περίπτωση είναι η θέσπιση δυο συναφών ημερών μνήμης: το 1994 καθιερώθηκε η 19η Μαΐου ως «ημέρα μνήμης της γενοκτονίας των Ελλήνων του Πόντου» και το 1998 καθιερώθηκε η 14η Σεπτεμβρίου ως ημέρα μνήμης της Μικρασιατικής καταστροφής..

 Το τρίτο ζήτημα αφορά τις τελετές που λαμβάνουν χώρα στις εθνικές επε­τείους. Για να απαντήσουμε χρειάζεται να διευρύνουμε την οπτική μας και να εξετάσουμε τα χαρακτηριστικά των τελετών γενικότερα, στις οποίες εντάσσο­νται και οι εθνικές επέτειοι. Η Catherine Bell στο έργο της έχει αναλύσει τα βασικά χαρακτηριστικά των τελετών. Η σταθερή επανάληψη των τελετών σε ετήσια βάση δημιουργεί στην κοινωνία μια αίσθηση κυκλικότητας, η οποία με τη σειρά της δημιουργεί την αίσθηση της συνέχειας παρά τις ιστορικές αλλαγές που συμβαίνουν με το πέρασμα του χρόνου, και επιβεβαιώνει τις κοινές αξίες ή το κοινό παρελθόν μιας κοινωνίας ενισχύοντας τους συνεκτικούς δεσμούς. Επι­πλέον, οι τελετές αποσκοπούν στην αισθητη­ριακή διέγερση του κοινού ώστε να βιώνει την τελετή ως ψυχοσωματική εμπει­ρία, κατασκευάζουν έναν μικρόκοσμο μέσα από σημαίνουσες κατηγορίες με τις οποίες οι άνθρωποι μπορούν να ταυτιστούν. Κατηγορίες όπως η πατρίδα, η θυσία ή η τιμή συγκροτούν τον πυρήνα των εθνικών επετείων, επιτρέπουν τη συναισθηματική ταύτιση του κοινού με τα δρώμενα της τελετής, δημιουργούν έναν φαντασιακό δεσμό ενότητας μεταξύ όσων παρακολουθούν την τελετή στο παρόν και των ηρώων του παρελθόντος. […]

 Το τελευταίο ζήτημα, ίσως το πιο κομβικό, αφορά τη μνήμη. Το παρελθόν δεν μετουσιώνεται μόνον σε ιστορία, αλλά μεταμορφώνεται σε παρόν μέσα από σχήματα συνέχειας και αναλογίας- η ιστορική συνέχεια τονίζει τη διάρ­κεια, η ιστορική αναλογία υπογραμμίζει τη δομική ομοιότητα. Αυτό που μας ενδιαφέρει δεν είναι μόνο η (προφανής, συχνά) πολιτική και ιδεολογική χρήση του παρελθόντος, αλλά επίσης η ιστορική κουλτούρα που προάγουν οι εθνικοί εορτασμοί. Στον πυρήνα αυτής της ιστορικής κουλτούρας είναι η μνήμη. Το έθνος πρέπει να θυμάται διότι η συλλογική ταυτότητα πηγάζει από το κοινό πα­ρελθόν. Το παρελθόν πρέπει να αναβιώνει για να τονώνει τη συλλογική, εθνική ταυτότητα στο παρόν. Οι εθνικές επέτειοι εντάσσονται στις επίσημες πολιτικές της μνήμης που διαμορφώνουν ένα κοινό παρελθόν. Ασφαλώς οι πολιτικές της μνήμης δεν μένουν αμετάβλητες στον χρόνο και γι’ αυτό χρειάζεται να ιστορικοποιούνται. Τι επιλέγεται να θυμόμαστε και να γιορτάζουμε και τι αφήνεται στη λήθη; Πώς συνδέονται οι ατομικές μνήμες με τη συλλογική; Πότε και πώς, μέσα από τι είδους διεργασίες και συγκρούσεις, οι πολλαπλές ζώσες μνήμες μετατρέπονται στην ενιαία πολιτισμική μνήμη του έθνους; […]

[Χ. Αθανασιάδης - Π. Βόγλης, *Εθνικές επέτειοι. Μορφές διαχείρισης της μνήμης και της ιστορίας*, εκδ. Αλεξάνδρεια, Αθήνα 2023, σσ. 16-21 (διασκευή)]